Publication: Magyar Közlöny
Issue: MK-2000-51 (Year: 2000, Number: 51)
Era: 1990-2004
Section: rögzítik. [32/1998. (VI. 25.) AB határozat, ABH 1998,
Paragraph Index: 656

3. Az Alkotmánybíróság ezzel összefüggésben vizsgálta azt az indítványozói álláspontot, mely szerint a hátrányos megkülönböztetés tilalmába ütközik az árvaellátás feltételrendszere azáltal, hogy a jogalkotó különbséget tesz az árvagyerekek között aszerint, hogy az elhunyt szülő megszerezte-e a szükséges szolgálati időt vagy sem. A diszkrimináció kérdésével az Alkotmánybíróság már több ízben foglalkozott. A 9/1990. (IV. 25.) AB határozatban az Alkotmánybíróság megállapította, hogy „a diszkrimináció tilalma nem jelenti azt, hogy minden, még végső soron nagyobb társadalmi egyenlőséget célzó megkülönböztetés is tilos. A megkülönböztetés tilalma arra vonatkozik, hogy a jognak mindenkit egyenlőként (egyenlő méltóságú személyként) kell kezelnie, azaz az emberi méltóság alapjogán nem eshet csorba, azonos tisztelettel és körültekintéssel, az egyéni szempontok azonos mértékű figyelembevételével kell a jogosultságok és a kedvezmények elosztásának szempontjait meghatározni.” (ABH 1990, 46, 48.)

Source: https://magyarkozlony.hu/hivatalos-lapok/1f05ff3844d38c6afd613c6e0460cc3e4802b573/dokumentumok/b6910456388f47895021cded488a4430d5d77806/letoltes